Document ID: 32010D0291

RÅDETS AFGØRELSE
af 19. januar 2010
om konstatering af, om Grækenland har truffet virkningsfulde foranstaltninger til opfølgning af Rådets henstilling af 27. april 2009
(2010/291/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 126, stk. 8, sammenholdt med artikel 126, stk. 13, og artikel 136,
under henvisning til henstilling fra Kommissionen, og
ud fra følgende betragtninger:
(1)
I henhold til artikel 126, stk. 1, i traktaten om Den Europæiske Unions funktionsmåde skal medlemsstaterne undgå uforholdsmæssigt store offentlige underskud.
(2)
Stabilitets- og vækstpagten er baseret på målsætningen om sunde offentlige finanser som et middel til at forbedre betingelserne for prisstabilitet og en stærk og vedvarende vækst, som fører til øget beskæftigelse. Stabilitets- og vækstpagten omfatter Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (1), der blev vedtaget for at fremme en hurtig korrektion af uforholdsmæssigt store offentlige underskud.
(3)
I 2005 blev stabilitets- og vækstpagten ændret for at gøre den mere virkningsfuld og styrke dens økonomiske fundament samt sikre de offentlige finansers holdbarhed på lang sigt. Ændringen tjente især til at sikre, at der blev taget hensyn til hele den økonomiske og budgetmæssige situation i alle faser af proceduren i forbindelse med uforholdsmæssigt store underskud. På den måde bliver stabilitets- og vækstpagten en ramme, der kan benyttes som støtte for politiske initiativer med henblik på en hurtig tilbagevenden til sunde budgetstillinger, hvor der er taget hensyn til den økonomiske situation.
(4)
På grundlag af en henstilling fra Kommissionen fastslog Rådet den 27. april 2009 i overensstemmelse med artikel 104, stk. 6, i traktaten om oprettelse af Det Europæiske Fællesskab, at der forelå et uforholdsmæssigt stort underskud i Grækenland (2).
(5)
Den 27. april 2009 rettede Rådet, ligeledes på grundlag af en henstilling fra Kommissionen, en henstilling (3), jf. artikel 104, stk. 7, i traktaten om oprettelse af Det Europæiske Fællesskab, til de græske myndigheder, hvori de blev opfordret til at bringe situationen med et uforholdsmæssigt stort underskud til ophør senest i 2010 ved at bringe det offentlige underskud ned under 3 % af BNP på en troværdig og holdbar måde. Med henblik herpå fastsatte Rådet den 27. oktober 2009 som frist for den græske regering til at træffe virkningsfulde foranstaltninger.
(6)
De fremskridt, som Rådet ønskede, at der skulle ske med hensyn til at forbedre indsamlingen og behandlingen af statistiske data og deres indberetning, især af offentlige data, har været utilstrækkelige. Den seneste revision af indberetningen fra oktober 2009 er ikke blevet bekræftet af Eurostat på grund af den store usikkerhed om de tal, som de græske myndigheder har indberettet. De eksisterende procedurer, som skal sikre en hurtig og korrekt levering af de offentlige data, der kræves i henhold til den eksisterende lovgivning, er tydeligvis utilstrækkelige.
(7)
Vurderingen af de foranstaltninger, som Grækenland har truffet til at korrigere det uforholdsmæssigt store underskud i 2010 til opfølgning af Rådets henstilling i henhold til artikel 104, stk. 7, i traktaten om oprettelse af Det Europæiske Fællesskab fører til følgende konklusioner:
-
Efter Rådets henstilling fra april 2009, fremsat i henhold til artikel 104, stk. 7, gennemførte de græske myndigheder de underskudsbegrænsende foranstaltninger, der er indeholdt i finansloven for 2009, opdateringen af stabilitetsprogrammet fra januar 2009 og den supplerende pakke af finanspolitiske foranstaltninger fra marts 2009. Selv om forværringen i de makroøkonomiske forhold har været mere markant end forventet af myndighederne, er de offentlige finanser imidlertid forværret langt mere, end hvad der kunne have været forventet som resultat af afmatningen, der var større end forventet, og i stort omfang som resultat af de budgetpolitikker, der er gennemført af den græske regering. Navnlig på udgiftssiden tyder budgetgennemførelsen i 2009 på store udgiftsoverskridelser i 2009, hvoraf mere end halvdelen tilskrives udgifter til aflønning af ansatte, der var højere end budgetteret, og øgede kapitaludgifter. På indtægtssiden tyder budgetgennemførelsen i 2009 på væsentlige mangler i skatteopkrævningssystemet, herunder vedrørende overholdelse af skattereglerne.
-
Den 25. juni 2009 bebudede de græske myndigheder supplerende underskudsbegrænsende diskretionære foranstaltninger med en anslået budgetvirkning på ca. 1¼ procentpoint af BNP. Størstedelen af foranstaltningerne er imidlertid endnu ikke gennemført af de græske myndigheder, og næsten 1 procentpoint af BNP var af midlertidig karakter (engangsforanstaltninger), som tog sigte på supplerende indtægter; de er derfor ikke i overensstemmelse med Rådets henstillinger om at styrke den finanspolitiske justering i 2009 gennem permanente udgiftsbegrænsende foranstaltninger.
-
De finanspolitiske konsolideringsforanstaltninger, der er gennemført i 2009, er desuden ikke tilstrækkelige til at nå målet om et offentligt underskud på 3,7 % af BNP i 2009. De imødegår heller ikke de udfordringer, der skyldes de eksterne ubalancer og den græske økonomis svækkede konkurrenceevne, således som henstillet af Rådet.
-
Den store forventede stigning i gældskvoten overstiger virkningen af forværringen i det offentliges nettolåntagning, hvilket tyder på utilstrækkelige bestræbelser med hensyn til at kontrollere andre faktorer end nettolåntagningen, som bidrager til en ændring af gældsniveauerne.
(8)
Dette fører til den konklusion, at betydelige indtægtstab og udgiftsoverskridelser har resulteret i en væsentlig forværring af Grækenlands budgetstilling i 2009, som kun delvis kan tilskrives forværringen i de makroøkonomiske forhold, og som derfor hovedsagelig skyldes de græske myndigheders utilstrækkelige opfølgning af Rådets henstilling fra april 2009, fremsat i henhold til artikel 104, stk. 7, i traktaten om oprettelse af Det Europæiske Fællesskab -
VEDTAGET DENNE AFGØRELSE:
Artikel 1
Grækenland har ikke truffet virkningsfulde foranstaltninger til opfølgning af Rådets henstilling af 27. april 2009 inden for den frist, der er fastsat i henstillingen.
Artikel 2
Denne afgørelse er rettet til Den Hellenske Republik.
Udfærdiget i Bruxelles, den 19. januar 2010.

Labels: 2
18